Gauteng-hospitale swaar getref deur beurtkrag, sê DAArgieffoto (Foto: Parentingupstream, Pixabay) Bedrywighede moes die afgelope week by sommige klinieke en hospitale in Gauteng opgeskort word toe kragopwekkers nie tydens beurtkrag voldoende elektrisiteit kon verskaf nie, het die Demokratiese Alliansie Sondag gesê. “ŉ Onklaar kragopwekker in die ongevalle-afdeling by die Helen Joseph-hospitaal het tot ernstige probleme gelei omdat X-strale nie geneem kon word nie en bloed nie geprosesseer kon word nie,” het Jack Bloom, DA-LP in Gauteng, gesê. Ander hospitale het donker gange gehad en chirurgiese prosedures is beperk omdat daar ŉ risiko was dat kragopwekkers onklaar sou raak, het hy verduidelik. Chirurge by die Charlotte Maxeke-hospitaal in Johannesburg was huiwerig om langer operasies uit te voer, omdat die batterye op narkosemasjiene slegs ongeveer 90 minute lank hou. Pasiëntadministrasie is ook geraak weens rekenaars wat nie beskikbaar was nie en handgeskrewe stelsels moes gebruik word. “Ek is besorg dat sommige hospitale en klinieke nie genoeg diesel het vir langtermyngebruik van kragopwekkers nie,” het Bloom bygevoeg. Verpleegsters het van hul eie geld gebruik om diesel vir die kragopwekkers by Badirile-kliniek in Randfontein te koop. “Diesel is baie duur en die departement van gesondheid het nie daarvoor begroot nie. Waglyste sal verleng en daar is ŉ hoë risiko vir pasiënte as Eskom nie betroubaar elektrisiteit kan verskaf nie.”